Solidariteit en sy lede bly werk te midde van SAL-chaosDrie van SAL se Airbus A330-243 vliegtuie staan by Heathrow-lughawe in Engeland in 2012. Foto: Alex Beltyukov/RuSpotters Team/Commons.wikimedia.org Solidariteit het bevestig dat sy lede ten spyte van onstuimigheid voortgaan om vir werk by die Suid Afrikaanse Lugdiens (SAL) aan te meld. In die lig van die SAL se uiters bedenklike situasie beskou Solidariteit en sy lede ʼn staking as destruktief, eerder as konstruktief. Volgens Derek Mans, ’n organiseerder by Solidariteit, is die toekoms en volhoubaarheid van die SAL op die oomblik op ʼn mespunt. “Dit is ’n gemene saak dat die SAL nou al vir etlike jare onderpresteer en sukkel om aan die gang te bly, maar sy voortbestaan is nog nooit tevore so bedreig soos nou nie. Solidariteit en sy lede is bewus van die geweldige krisis binne die SAL. Daarom moet ons breër dink oor oplossings en moet ons nie onsself blindstaar teen die idee van ‘met sake soos normaal’ aangaan nie.” Solidariteit benadruk dat terwyl sy lede voortgaan om bedrywighede binne die SAL aan die gang te hou, Solidariteit daaraan werk om oplossings saam te stel om die geheelbeeld van die SAL in die beste belang van sy lede, sowel as die land te omskep. “Wat hier gebeur, sal drastiese gevolge inhou, nie net vir al ons lede nie, maar ook vir die fiskus en die land in die geheel. Die tyd het nou aangebreek dat iemand beheer moet neem van die situasie en om die saak op ʼn verantwoordelike manier te bestuur. Ons gryp hierdie geleentheid met ywer aan en ten spyte van die enorme onstuimigheid wat tans woed, sal ons en ons lede aanhou werk,” het hy bygevoeg.